Sýrlenskur læknir hefur verið ákærður í Þýskalandi fyrir glæpi gegn mannkyni. Hann er sakaður um að hafa pyntað sjúklinga í Sýrlandsstríðinu á síðasta áratug.
Sýrlenskur læknir, sem búið hefur í Þýskalandi síðan um miðjan síðasta áratug, hefur verið ákærður fyrir glæpi gegn mannkyni. Hann er sakaður um að hafa pyntað sjúklinga sína á hrottalegan hátt.
Yfirvöld hafa einungis nafngreint lækninn sem Alaa M. Hann var handtekinn í júní í fyrra og gefið að sök að hafa beitt sjúklinga ómannúðlegu harðræði í fangelsi í Homs í Sýrlandi árið 2011. Við frekari rannsókn á ferli hans kom ýmislegt fleira í ljós, þannig að við bættust eitt morð á sjúklingi og pyntingar á átján til viðbótar.
Alaa M starfaði á hersjúkrahúsum í Damaskus og Homs á árunum 2011 og 2012. Hann er meðal annars ákærður fyrir að hafa hellt eldfimum vökva á kynfæri unglingspilts og kveikt í. Einnig er hann sakaður um að hafa pyntað sjúkling sem þjáðist af flogaveiki. Vitni segja hann hafa kýlt manninn í andlitið, lamið hann með plaströri og sparkað í höfuð hans. Sjúklingurinn lést nokkrum dögum síðar eftir að læknirinn gaf honum töflu. Dánarorsök liggur ekki fyrir. Aðrar lýsingar á pyntingum læknisins eru í svipuðum dúr.
Alaa M flutti frá Sýrlandi til Þýskalands árið 2015. Þar starfaði hann áfram sem læknir þar til hann var tekinn höndum. Síðastliðinn vetur var fyrrverandi starfsmaður sýrlensku leyniþjónustunnar dæmdur í Þýskalandi fyrir glæpi gegn mannkyni. Hann tók þátt í að handtaka að minnsta kosti þrjátíu mótmælendur í Duma haustið 2011 og senda þá í Al-Khatib fangabúðirnar í Damaskus. Þar voru þeir beittir pyntingum.
Sýrlenskur læknir hefur verið ákærður í Þýskalandi fyrir glæpi gegn mannkyni. Hann er sakaður um að hafa pyntað sjúklinga í Sýrlandsstríðinu á síðasta áratug.